ตลาดหุ้นเอเชียดีดตัวขึ้นเช้านี้ ขณะจับตากรีซยื่นข้อเสนอใหม่ในที่ประชุม EU
ตลาดหุ้นเอเชียปรับตัวเพิ่มขึ้นในช่วงเช้าวันนี้ ขณะที่นักลงทุนจับตากรีซยื่นข้อเสนอใหม่ในที่ประชุม EU วันนี้ หวังปลดล็อกเงินกู้
7 ก.ค. 2558

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในช่วงเช้าวันนี้ ขณะที่นักลงทุนจับตากรีซยื่นข้อเสนอใหม่ในที่ประชุม EU วันนี้ หวังปลดล็อกเงินกู้
ขณะที่ดัชนี MSCI Asia Pacific ดีดตัวขึ้น 0.4% แตะ 144.06 จุด เมื่อเวลาประมาณ 9.00 น.ตามเวลาโตเกียว
ขณะเดียวกันดัชนี NIKKEI 225 ตลาดหุ้นญี่ปุ่นเปิดวันนี้ที่ 20,354.23 จุด เพิ่มขึ้น 242.11 จุด, ดัชนี HSI ตลาดหุ้นฮ่องกงเปิดวันนี้ที่ 25,391.76 จุด เพิ่มขึ้น 155.48 จุด, ดัชนี TAIEX ตลาดหุ้นไต้หวันเปิดวันนี้ที่ 9,278.33 จุด เพิ่มขึ้น 22.37 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,067.04 จุด เพิ่มขึ้น 13.11 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,342.20 จุด เพิ่มขึ้น 9.26 จุด และดัชนี FBMKLCI ตลาดหุ้นมาเลเซียเปิดวันนี้ที่ 1,714.27 จุด ลดลง 2.78 จุด
ทั้งนี้เจ้าหน้าที่รัฐบาลกรีซระบุว่า นายอเล็กซิส ซิปราส นายกรัฐมนตรีกรีซ ได้เจรจาทางโทรศัพท์กับนางอังเกลา แมร์เคิล นายกรัฐมนตรีเยอรมนี เมื่อวานนี้ โดยผู้นำทั้ง 2 เห็นพ้องว่า นายซิปราสจะยื่นข้อเสนอใหม่ของรัฐบาลกรีซเข้าสู่ที่ประชุมสุดยอดสหภาพยุโรป (EU) ในวันนี้ ที่กรุงบรัสเซลส์